ฝรั่งถือครองหุ้นไทยเดือนส.ค.ร่วม 4.78 ล้านล้านลบ. สูงสุดเป็นประวัติการณ์!
ตลท.เผยสิ้น ส.ค.60 ต่างชาติถือครองหุ้นไทยสูงถึง 4.78 ล้านลบ. สูงสุดเป็นประวัติการณ์! โดยเติบโตขึ้น 18.93% จากสิ้น พ.ค.59
1 พ.ย. 2560

ตลาดหลักทรัพย์แห่งประเทศไทย (ตลท.) เปิดเผยว่า มูลค่าการถือครองหุ้นของนักลงทุนต่างประเทศในตลาดหุ้นไทยสูงสุดเป็นประวัติการณ์นับตั้งแต่ตลาดดำเนินการซื้อขาย โดย ณ สิ้นเดือนส.ค.60 มูลค่าการถือครองหุ้นของนักลงทุนต่างประเทศรวมสูงถึง 4.78 ล้านล้านบาท ปรับเพิ่มขึ้นกว่า 760,975 ล้านบาท หรือเพิ่มขึ้น 18.93% จากสิ้นเดือนพ.ค.59 ที่สำคัญจากการปรับตัวเพิ่มขึ้นของระดับราคาหลักทรัพย์ในตลาด โดย SET Index ณ สิ้นเดือนส.ค.60 ปรับเพิ่มขึ้น 13.47% จากสิ้นเดือนพ.ค.59 และผลจากการกลับเข้ามาซื้อสุทธิของนักลงทุนต่างประเทศในช่วงเดือนมิ.ย.59- ส.ค.60 รวมกว่า 63,398 ล้านบาท
ทั้งนี้เมื่อเปรียบเทียบมูลค่าการถือครองหุ้นของนักลงทุนต่างประเทศในตลาดหุ้นไทยกับช่วงเดียวกันของปีก่อน พบว่า ณ สิ้นเดือนพ.ค.60 นักลงทุนต่างประเทศมีมูลค่าการถือครองหุ้นในตลาดหุ้นไทยรวม 4.61 ล้านล้านบาท เพิ่มขึ้น 593,224 ล้านบาท หรือเพิ่มขึ้น 14.76% จากสิ้นเดือนพ.ค.59 ขณะที่สัดส่วนมูลค่าการถือครองหุ้นของนักลงทุนต่างประเทศอยู่ที่ 31.05% ของมูลค่าหลักทรัพย์ตามราคาตลาด (Market Capitalization) เพิ่มขึ้นจาก 30.85% ณ สิ้นเดือนพ.ค.59
โดยนักลงทุนต่างประเทศซื้อสุทธิในตลาดหุ้นไทย 74,695 ล้านบาท ในช่วงเดือน มิ.ย.59-พ.ค.60 ก่อนขายสุทธิในช่วงเดือนมิ.ย.-ส.ค.60 ที่ผ่านมา ด้วยมูลค่าขายสุทธิ 11,296 ล้านบาท อย่างไรก็ตาม นักลงทุนต่างประเทศยังเป็นผู้ซื้อสุทธิกว่า 63,398 ล้านบาท ในช่วงเดือน มิ.ย.59-ส.ค.60
นอกจากนี้ นักลงทุนต่างประเทศยังสนใจตลาดหุ้นไทยในระยะยาว โดยยังคงถือครอง foreign shares เป็นส่วนใหญ่ ประมาณ 78% ของมูลค่าการถือครองหลักทรัพย์รวมของนักลงทุนต่างประเทศ และในช่วงเดือนมิ.ย.59-พ.ค.60 นักลงทุนต่างประเทศขายสุทธิใน local shares 113,930 ล้านบาท และขายสุทธิใน foreign shares 7,746 ล้านบาท ขณะเดียวกันนักลงทุนต่างประเทศยังคงซื้อสุทธิในหลักทรัพย์ NVDR ต่อเนื่องจากปีที่ผ่านมาด้วยมูลค่า 196,371 ล้านบาท
ณ สิ้นเดือน พ.ค.60 มีนักลงทุนต่างประเทศในตลาดหุ้นไทย 110 สัญชาติ เพิ่มขึ้นสุทธิ 6 สัญชาติจากช่วงเดียวกันของปีก่อน และนักลงทุน 10 สัญชาติแรกที่มีมูลค่าการถือครองหุ้นสูงสุดยังคงเหมือนปีที่ผ่านมา คือ นักลงทุนจากสหราชอาณาจักร สิงคโปร์ อเมริกา ญี่ปุ่น ฮ่องกง สวิตเซอร์แลนด์ มอริเชียส เนเธอร์แลนด์ ฝรั่งเศส และ ลักเซมเบิร์ก ตามลำดับ โดยมีมูลค่าการถือครองรวม 94.49% ของมูลค่าการถือครองหุ้นรวมของนักลงทุนต่างประเทศทั้งหมด
ทั้งนี้ ประมาณ 74% ของมูลค่าการถือครองของนักลงทุนต่างประเทศอยู่ในกลุ่มธุรกิจการเงิน กลุ่มทรัพยากร กลุ่มเทคโนโลยี  และกลุ่มธุรกิจบริการ และเมื่อพิจารณารายอุตสาหกรรมจากข้อมูลปีล่าสุด พบว่า เกือบทุกกลุ่มอุตสาหกรรมมีมูลค่าการถือครองหุ้นเพิ่มขึ้น ยกเว้นบริษัทจดทะเบียนในตลาดหลักทรัพย์เอ็ม เอ ไอ ที่ลดลงจากการย้ายตลาด โดยนักลงทุนต่างประเทศถือครองหุ้นในกลุ่มทรัพยากร กลุ่มธุรกิจการเงิน กลุ่มธุรกิจบริการ กลุ่มเทคโนโลยี  กลุ่มสินค้าอุตสาหกรรม และกลุ่มอสังหาริมทรัพย์และสิ่งก่อสร้างเพิ่มขึ้นในสัดส่วนและมูลค่าค่อนข้างสูง